Sawisé dipugar taun 1986 nganti taun 1990, ukuran Candhi Kidal dawané 10,8 m, ambané 8,36 m, lan dhuwuré 12,26 m. Déné dhuwur asliné udakara 17 mèter. Kabèh yasan candhi kagawé saka watu andesit kanthi "dimènsiné geometris vertikal". Ing saubengé latar candhi ana susunan watu kang fungsiné kanggo pager. Awak candhi ngadeg ing sadhuwuré batur (sikil candhi) kang dhuwuré 2 m. Kanggo tekan selasar ing jubin sikil candhi, digawé undhak-undhakan watu ing ngarep lawang. Sing narik kawigatèn ya iku undhak-undhakan mau digawé tipis-tipis saéngga saka adoh katon ora kaya undhak-undhakan kang sabeneré. Undhak-undhakan watu iki uga dijangkepi pipi andha kang dhapuré ukel kaya ing candhi-candhi liyané. Nanging, ing sisih kiwa-tengen undhak-undhakan kang sapisan ana "badug", ya iku témbok cendhèk kang dhapuré siku lan nutupi sisih pinggir lan sapérangan sisih ngarep sikil undhak-undhakan. Badug iki kang dadi ciri kas Candhi Kidal amarga ora ana ing candhi-candhi liyané. Lawang candhi mandhep ngulon, dijangkepi "bilik" kanthi rerenggan kalamakara (sirah Kala) ing dhuwuré. Hiasan sirah Kala iku katon medèni amarga mripate mendelik, lambéné kabukak sarta taring gedhé lan mbengkok. Ing pojok kiwa lan tengen ana driji tangan kang mudra (sikap ngancem), saéngga sampurna banget kanggo sesawangan makluk sereng kang njaga yasan suci candhi.